作者:趙以夫
標題:夜飛鵲・夜飛鵲慢
內容:微雲拂斜月，萬籟聲沈。涼露暗墜桐陰。蛾眉乞得天孫巧，愔愔樓上穿針。佳期鵲相誤，到年時此夕，歡淺愁深。人間兒女，說風流，直到如今。河漢幾曾風浪，因景物牽情，自是人心。長記秋庭往事，鈿花翦翠，釵股分金。道人無著，正蕭然、竹枕綀衾。夢迴時，天淡星稀，閒弄一曲瑤琴。